Predkladacia správa

Záverečnú správu o vyčíslení výdavkov spojených s prípravou, technickým zabezpečením a vykonaním volieb predkladá na rokovanie vlády Slovenskej republiky minister vnútra a predseda Štatistického úradu Slovenskej republiky na základe bodu B.7. uznesenia vlády č. 872 z 19. 9. 2001 k návrhu harmonogramu organizačno-technického zabezpečenia volieb do orgánov  samosprávnych krajov v roku 2001. Predkladaný materiál obsahuje kvantifikáciu finančných prostriedkov použitých na zabezpečenie volieb do orgánov samosprávnych krajov Ministerstvom vnútra Slovenskej republiky a Štatistickým úradom Slovenskej republiky.  

Podľa bodu B.2. uvedeného uznesenia vlády Ministerstvo financií Slovenskej republiky uvoľnilo z kapitoly Všeobecná pokladničná správa finančné prostriedky na krytie výdavkov spojených s prípravou, technickým zabezpečením a vykonaním volieb v predpokladanej výške 294 mil. Sk, z toho pre Ministerstvo vnútra Slovenskej republiky 258 mil. Sk a pre Štatistický úrad Slovenskej republiky 36 mil. Sk.
  
Z účelových finančných prostriedkov poukázaných Ministerstvu vnútra Slovenskej republiky bolo použitých celkom 174 580 593,09 Sk, z toho bežné výdavky vo výške 171 587 868,09 Sk a kapitálové výdavky vo výške  2 992 725,00 Sk. Z účelových prostriedkov poukázaných Štatistickému úradu Slovenskej republiky boli čerpané finančné prostriedky v objeme 35 364 958,53 Sk, z toho bežné výdavky 31 064 091,73 Sk a kapitálové výdavky 4 300 866,80 Sk. Z finančných prostriedkov poukázaných ministerstvu vnútra vo výške 258 mil. Sk na zabezpečenie volieb do orgánov samosprávnych krajov bolo nepoužitých 83 419 406,91 Sk a z účelových prostriedkov poukázaných Štatistickému úradu Slovenskej republiky vo výške 36 mil. Sk bolo nepoužitých 635 041,47 Sk. 

Nevyčerpané finančné prostriedky na voľby do orgánov samosprávnych krajov vo výške 83 mil. Sk navrhovalo Ministerstvo vnútra Slovenskej republiky použiť na realizáciu úloh súvisiacich s reformou verejnej správy, ktoré nie sú zohľadnené v štátnom rozpočte na rok 2002, a to na vybudovanie elektronickej komunikačnej siete samosprávnych krajov vo výške 44 193 tis. Sk, na vybudovanie regionálneho informačného systému na úrovni samosprávnych krajov vo výške  4 910 tis. Sk, na zvýšené výdavky Inštitútu pre verejnú správu v Bratislave súvisiace s  reformou verejnej správy vo výške 6 882 tis. Sk, na  zvýšené výdavky krajských úradov a okresných úradov na odstupné vo výške 7 739 tis. Sk a na zvýšené výdavky súvisiace s účinnosťou zákonov o štátnej službe a verejnej službe vo výške 19 276 tis. Sk. Ministerstvo financií Slovenskej republiky zásadne nesúhlasilo s návrhom použitia nevyčerpaných finančných prostriedkov, a preto na základe rozporového konania bol materiál upravený podľa pripomienok ministerstva financií. Materiál nezasahuje do pôsobnosti iných orgánov verejnej moci, a preto nebol predmetom medzirezortného pripomienkového konania.

Materiál nemá finančný, ekonomický, environmentálny vplyv ani vplyv na zamestnanosť a predkladá sa na rokovanie vlády Slovenskej republiky bez rozporov.